ወዲ ትኹል፡ በዓል ቃሩራ፡ ከረን ነጻ ኣብ ዝወጽኣሉ ዝነበረ እዋን (1977)፡ ኣነ ኣብ ኢማህሚመት ኣብ ታዕሊም እየ ነይረ። ድሕሪ ታዕሊም ናብ ብርጌድ ኣርባዕተ ተመዲበ፡ ኣይደንጎናን ናብ ከበሳ ኢና መጺእና። ቅድሚ ናብ ናይ ባጽዕ መጥቃዕቲ ምኻድና ድማ ኣብ ሓማሴን ኣብ ከባቢ ካርነሽም ነቲ ካብ ጸሎትን ኣስመራን ዝብገስ ዝነበረ ሰራዊት ንዓግት ነይርና። ብሓጺሩ ክሳብ 1983 ድማ ኣብ ተዋጋኢ ሰራዊት እየ ነይረ። ኣብ ኩርባ እምበይቶ ክልተ ታንክታት ጸላኢ ምስ ተቓጸላ 'ሓፋሽ እንታይ በለ፡ ኣብቲ ኩርባ እምበይቶ ዶሽካ ምስ ተተኸለ" ትብል ደርፊ ደሪፈ። ቁሩብ ጸኒሐ ከኣ 'ኣደይ ተበጊሳ ነሕዋተይ ሒዛቶም ከበሳ ክበጽሑ ኣየር ደብዲባቶም' ትብል ደርፊ እውን ወሲኸ። ኣብ መጀመርታ እዚታት እየ ደሪፈ። ኣብ ከበሳ እንከለና፡ ኣብ ሓይሊ ሳልሕ ማንጁስ፡ ኣብ ከባቢ ዓዲ ኣበይቶ'የ ነይረ። ብጸሎት፤ ዓዲ ሃከፋን ዓዲ ጓዕዳድ ዝነበሩ ብጾታና ከቢድ ኵናት የካየዱ ነይሮም። ህዝቢ ድማ ዳርጋ ማዕረ እቲ ሰራዊት ተሰሊፉ፡ ጠያይት ኣብ ምቅብባልን ውጉኣት ኣብ ምውጻእን ይሳተፍ ነይሩ። ኣብ ከምዚ ኩነታት እንከለና፡ ሓይልታትና ንባጽዕ ንምጥቃዕ ኣብ ዓላ ተኣኻኺብና ምስ ብርጌድ 44 (ፍሊጰስ ወልደየውሃንስ (ሕጂ ጀነራል) ምስ ዝመርሓ ዝነበረ) ኣሃዱ ናብ ሰምሃር ወሪድና። ካብ ዶጎሊ ናብ ፎርቶ ባጽዕ ከነጥቅዕ ኣብ እንኸደሉ ዝነበርና እዋን፡ እቲ ግንባር ካብ ገርግሱም ክሳብ ሕርጊጎ እዩ ዝርግሐ ነይርዎ፤ ንሕና ድማ ናብ ፎርቶ ባጽዕ ተጸጊዕና ኣብኡ ድማ ተወጊአ፡ ናብ ሕክምና ዒላ ገመል ተመሊሰ። ምንጪ ስእሊ, Tekle kiflemariam እቲ ናይ ባጽዕ መጥቃዕቲ ሓያል ሰለዝነበረ ሰራዊት ምዝላቕ ገይሩ ኣብ ድግድግታ ንሰለስተ ወርሒ ጸኒሕና፤ ኣነ ድማ ሽዕኡ ከም ተዋጋኢ ነዊሕ ተመክሮ ኣይነበረንን። ኣብ ኩናት ክሳብ ክንድኡ ከቢድ መስዋእትን መውጋእትን ከጋጥም ይኽእል እዩ ኢለ ሓሲበ ኣይፈለጥን ነይረ። ኩሉ እቲ ስምዒታት ኣብ ውሽጠይ ስለዝነበረ ኸኣ ተወጊአ እንከለኹ ዳርጋ ሰለስተ ገጽ ዝኸውን ግጥሚ ጽሒፈ ኣብ ዒላ ገመል 'ሳሊና' ትብል ደርፊ ሰሪሐ። እታ ደርፊ ድማ ነቲ ዝነበረ መስዋእቲ መውጋእትን ጅግንነትን እያ ትገልጽ። ብዙሕ ሰብ ነታ ደርፊ ክሰምዓ እንከሎ ይበክን የስተንትንን ነይሩ። እታ ደርፊ ናይ ብሓቂ ኣብ ህዝቢ ሰሪጻ ነይራ። ኤርትራ፡ “ስነ ጥበብ ገድሊ እንተኾይኑ ንወዲ ኳዳ ጀነራል ምሃብክዎ” ጸላምን ኣይሁዳዊትን ቲፋኒ ሓድሽ ወዲ ትኹል እዛ ደርፊ ኣብ ሰራዊት ከይትስማዕ ተኸልኪላ ነይራ ይብሃል'ዩ፡ ብሓቂ ተኸልኪላ ነይራ ድያ?
